b"\n_START_ARTICLE_\nPernil de Virg\xc3\xadnia\n_START_PARAGRAPH_\nEl pernil de Virg\xc3\xadnia (angl\xc3\xa8s: Country ham o pernil campestre) \xc3\xa9s una varietat de pernil curat origin\xc3\xa0ria dels Estats Units i relacionada amb la gastronomia del sud d'aquest pa\xc3\xads. Destaca pel seu marcat gust salat.\n_START_SECTION_\nProducci\xc3\xb3\n_START_PARAGRAPH_\nEls pernils campestres es curen en sala\xc3\xb3 (i ocasionalment en nitrats) durant un per\xc3\xadode d'un a tres mesos. Pot ser fumat amb fusta noble (normalment noguera americana o roure vermell) i llavors envellir-se durant diversos mesos fins a 2 o 3 anys, segons el contingut en greixos de la carn. El proc\xc3\xa9s de fumat no s'exigeix per llei per elaborar aquest pernil. Alguns tipus (com el pernil salpebrat de Carolina del Nord) no es fumen. El proc\xc3\xa9s de fumat d\xc3\xb3na a la carn un color molt m\xc3\xa9s vermell que el d'altres pernils. Solen vendre's en botigues sense refrigerar en peces completes amb l'os embolicades en bosses de cot\xc3\xb3, amb marques identificatives impreses. Tamb\xc3\xa9 es ven envasat en rodanxes b\xc3\xa9 remullades b\xc3\xa9 preparades per cuinar, normalment en bosses de pl\xc3\xa0stic al buit.\n_START_SECTION_\nPreparaci\xc3\xb3\n_START_PARAGRAPH_\nEls pernils campestres sencers han de fregar-se i remullar-se durant diverses hores abans de consumir-se per tal de retirar-ne la sal i la floridura, at\xc3\xa8s que si aix\xc3\xb2 no es fes aix\xc3\xad seria massa salat per al consum. Fins i tot encara que es remulli adequadament, continua resultant bastant salat. Hi ha diversos m\xc3\xa8todes per cuinar el pernil de Virg\xc3\xadnia: en rodanxes i fregit, rostit sencer o cuit a foc lent durant diverses hores (amb diversos canvis d'aigua) i sencer despr\xc3\xa9s rostit._NEWLINE_Sovint se serveix en restaurants com a entrant, presentat com una rodanxa sencera, amb el tros corresponent d'os. Tamb\xc3\xa9 \xc3\xa9s com\xc3\xba servir una rodanxa tallada a trossos per a fer sandvitxos fets amb galetes de mantega (o similars), de vegades amb llard o red-eye gravy._NEWLINE_El red-eye gravy est\xc3\xa0 estretament relacionat amb el pernil campestre, i s'elabora afegint aigua o caf\xc3\xa8 al suc que deixa anar a la paella el pernil, cuinant-lo durant poc temps._NEWLINE_El pernil campestre pot comparar-se al prosciutto, si b\xc3\xa9 aquest no es fuma i generalment \xc3\xa9s m\xc3\xa9s suc\xc3\xb3s. A m\xc3\xa9s a m\xc3\xa9s, sol tallar-se molt m\xc3\xa9s fi._NEWLINE_Alguns llibres de receptes de cuina xinesa produ\xc3\xafts a Occident suggereixen que el pernil campestre pot substituir pernils xinesos tals com el pernil de Jinhua, en tenir un gust semblant."